**ELŐTERJESZTÉS**

Bonyhád Város Önkormányzata Képviselő- testületének 2023. március 29-i
rendes/rendkívüli testületi ülésére

|  |  |
| --- | --- |
| Tárgy: | Beszámoló az adóigazgatási feladatok 2022. évi ellátásáról |
| Előterjesztő: | Fauszt Józsefné pénzügyi osztályvezető |
| Előterjesztést készítette: | Fauszt Józsefné pénzügyi osztályvezető |
| Előterjesztés száma: | 50. sz. |
| Előzetesen tárgyalja: | Pénzügyi Bizottság |
| Az előterjesztés a jogszabályi feltételeknek megfelel: | Filczinger Ágnes jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**I. Jogszabályi előzmények, környezet bemutatása**

A helyi önkormányzatok és szerveik, a köztársasági megbízottak, valamint az egyes centrális alárendeltségű szervek feladat-és hatásköreiről szóló 1991. évi XX. törvény 138. § (3) bekezdés g) pontja alapján a települési önkormányzatok képviselő-testülete a jegyző beszámoltatása útján ellenőrzi az adóztatást, míg a h) pontja alapján tájékoztatja a lakosságot a helyi adókból származó bevétel összegéről.

A jogszabályi előírásoknak eleget téve évről-évre, így 2020. évre vonatkozóan is bemutatjuk az adóztatással kapcsolatos tevékenységeket, azok eredményességére vonatkozó adatokat. Ismertetjük az adóalanyok számát, az adóbevételek alakulását, a behajtási cselekmények módját és azok eredményességét.

A helyi önkormányzatok önálló gazdálkodásának biztosítása érdekében helyi adók létét a legmagasabb jogforrás, az Alkotmány, majd 2012. évtől Magyarország alaptörvénye alapozza meg. Emellett Magyarország helyi önkormányzatairól szóló 2011. évi CLXXXIX. törvény a helyi közügyek, valamint a helyben biztosítható közfeladatok körében ellátandó helyi önkormányzati feladatok közé sorolja a helyi adóval, gazdaságszervezéssel kapcsolatos feladatokat. Az önkormányzat lényegi eleme a helyi közügyek intézése, a helyi közhatalom gyakorlása, ennek egyik fontos eleme a helyi adók rendszere.

Az önkormányzat Képviselő-testületének egyik alapjoga, hogy önkormányzati rendelet útján a helyi adóztatást szabályozza. Az egyes adók, díjak (gépjárműadó, talajterhelési díj) esetében központi, egységes szabályozás alapján, míg a helyi adó esetében törvényi keretek között, de helyi rendeletalkotás szabályozza az adóztatást. A helyi adókról szóló 1990. évi C. törvény (továbbiakban: Htv.) felhatalmazása alapján az önkormányzat kizárólagos joga, hogy a törvényben meghatározott adóalanyok és adótárgyak tekintetében helyi adókat vagy azok valamelyikét bevezesse. A Htv. és ennek felhatalmazása alapján elfogadott önkormányzati rendeletek biztosítják az adóztatás kereteit és feltételeit. Törvényi keretek között a Képviselő-testület dönt a helyi adók bevezetéséről, az alkalmazott adómértékekről, kedvezményekről és mentességekről.

A helyi adókról szóló 1990. évi C. törvény 1. § (1) bekezdése és felhatalmazása, rendelkezései szerint a települési önkormányzat képviselő-testülete rendelettel az illetékességi területén helyi adókat, valamint települési adókat vezethet be.

A Htv. alapján a helyi adózás struktúrája három fő rendszerelemre épül:

* vagyoni típusú adók
* kommunális adók
* iparűzési adó.

Az önkormányzat képviselő-testülete a helyi, települési adók fajtáit és mértékét nem eredeti jogalkotói hatáskörében, hanem felhatalmazás alapján megalkotott önkormányzati rendeletben állapíthatja meg, így a helyi adóztatás kereteit és feltételeit biztosítja az önkormányzati rendelet. A helyi jogalkotás során nem léphet túl a törvényi kereteken, az önkormányzat csak a Htv. -ben meghatározott esetekben és mértékig jogosult önálló szabályokat alkotni. Az uniós szabályozással összhangban a Htv. a 2003. évtől jelentősen korlátozza az önkormányzatok kedvezmény-. és mentesség-nyújtási lehetőségét. Különösen érinti ez a vállalkozások részére biztosítható, illetve korlátozottan nyújtható kedvezményi, mentességi szabályokat.

A szabályozás tekintetében 2015. január 1-től további jelentős változás a helyi adókról szóló törvény 1. § (1) bekezdésének felhatalmazása és rendelkezései szerint a települési (községi, városi, fővárosi és kerületi) önkormányzat képviselőtestülete (önkormányzat) rendelettel az illetékességi területén a korábbi **helyi adók mellett, települési adókat is bevezethet**. Az önkormányzat az illetékességi területén rendelettel olyan települési adót, települési adókat vezethet be, amelyet, vagy amelyeket más törvény nem tilt. Az önkormányzat települési adót bármely adótárgyra megállapíthat, feltéve, hogy

* azt nem terheli törvényben szabályozott közteher,
* és a települési adónak nem lehet alanya szervezet, továbbá vállalkozó [Htv. 52. § 26. pont].

A helyi és a települési adóból származó bevétel az azt megállapító önkormányzat bevétele.

Az önkormányzati források biztosítása érdekében - egyéb magasabb szintű jogszabályok alapján - egyes központi adók kezelését szintén az önkormányzati adóhatóság feladatkörében rendelte a jogalkotó, így a termőföld bérbeadásból származó jövedelem adója, valamint a talajterhelési díj beszedése is az adóhatóság feladata

Az önkormányzati adóhatósági munka szabályozását az alábbi jogszabályok biztosítják:

* az adózás rendjéről szóló 2017. évi CL. törvény (Art.)
* az adóigazgatási rendtartásról szóló 2017. évi CLI. törvény (Air.)
* az adóhatóság által foganatosítandó végrehajtási eljárásról szóló 2017. évi CLIII. törvény
* az adóigazgatási eljárás részletszabályairól szóló 465/2017. (XII.28.) Korm. rendelet
* az általános közigazgatási rendtartásról szóló 2016. évi CL. törvény (Ákr.)
* a helyi adókról szóló 1990. évi C. törvény
* a környezetterhelési díjról szóló 2003. évi LXXXIX. törvény
* a jövedéki adóról szóló 2016. évi LXVIII. törvény.

A beszámoló idejében a helyi adókra vonatkozó szabályokat a **21/2015. (XI.27.)** önkormányzati rendelet (továbbiakban: Rendelet) tartalmazza. A Rendelet **magánszemélyek kommunális adójára, az idegenforgalmi adóra, valamint az iparűzési adóra** vonatkozóan tartalmaz rendelkezéseket, **a korábbi időszakhoz képest új adónemet, vagy települési adót nem tartalmaz.**

Az önkormányzati adóhatóság a fentiek mellett más, az állam által delegált hatósági feladatokat is végez, így a szabálysértéssel kapcsolatos eljárási költségek beszedését, adóigazolások, vagyoni igazolások, adó- és értékbizonyítványok kiállítása.

**II. Adóbevételek 2022. évben**

A tervezett adóbevételek pénzforgalom szerint tervezett és tényleges összege az alábbiak voltak: adatok Ft-ban

|  |  |  |  |  |
| --- | --- | --- | --- | --- |
| Megnevezés | 2022. évi eredeti előirányzat | 2022. évi módosított előirányzat | 2022. évi teljesített bevétel | Teljesítés %-a |
| Magánszemélyek kommunális adója | 57.500.000.- | 57.500.000.- | 57.979.420.- | 100,83 % |
| Idegenforgalmi adó | 1.500.000.- | 1.500.000.- | 3.089.700.- | 205,98 % |
| Helyi iparűzési adó | 530.000.000.- | 507.407.752.- | 504.128.593.- | 99,35 % |
| Termőföld utáni SZJA | 100.000.- | 100.000.- | 66.343.- | 66,43 % |
| Talajterhelési díj | 300.000.- | 300.000.- | 651.900.- | 317,3 % |
|  Egyéb közhatalmi bevétel | 900.000.- | 900.000.- | 2.931.795.- | 325,75 % |
| **Közhatalmi bevételek összesen**  | **590.300.000.-** | **567.707.752.-** | **568.847.751.-** | **100,2 %** |
| **Központi kiegészítés**  | **120.000.000.-** | **181.049.082.-** | **181.049.082.-**  | **100,00 %** |
| **Bevételek mindösszesen**  | **710.300.000.-** | **748.756.834.-** | **749.896.833.-** | **100,15 %** |

Bonyhád Város Önkormányzati Képviselő-testülete az adóbevételek eredeti előirányzatát 710.300.000.- Ft-ban hagyta jóvá, melynek módosított összege az iparűzési adó megfizetésére vonatkozó speciális szabály és bevételek következtében 748.756.834.- Ft-ra változott. A realizált bevételek a módosított előirányzatot kismértékben, 1.139.999.- Ft-tal haladták meg.

A tervezett jogcímek közül a **magánszemélyek kommunális adója** viszonylag jól tervezhető, az érkezett bevételek összege a lakásállomány változatlansága mellett attól függ, hogy az adó alóli mentesítést milyen nagyságrendben kérik az ügyfelek, illetve az év végén szokásos behajtási cselekmények milyen eredményre vezetnek. Az adónem esetében a bevételek összege a módosított előirányzatot 479.430.- Ft-tal haladták meg.

A befolyt **idegenforgalmi adó** esetében 2021. évben speciális szabály volt érvényben, amely szerint az év elejétől június 30-ig terjedő időszakban az eltöltött vendégéjszaka utáni idegenforgalmi adót az adó alanyának nem kellet megfizetni. A 2022. évi tervezés során megemelt bázis adatot vettünk alapul, amely a teljesítési adatok alapján alacsonynak bizonyult. Az év során elért bevételek azt mutatják, hogy településünkön az idegenforgalom a COVID járvány előtti időszakra állt vissza.

Az **iparűzési adó** címén a tervadatokat az előző évi tényleges adatok alapján határoztuk meg, amelyet az adónem 2022. évi mértékére és összegére vonatkozóan két jogcímen terveztünk meg.

**Az iparűzési adó 2021-től kezdődően, átmeneti jelleggel a felére, 2 % helyett 1 %-ra csökkent a 4 milliárd forint árbevétel vagy mérlegfőösszeg alatti mikro- kis- és középvállalkozások, valamint az egyéni vállalkozások körében.**

Az adózók választhattak, hogy 2021. évben már érvényesítik vagy sem az iparűzési adóelőleg fizetésnél a biztosított adóelőnyt. 2022. május 31-ig benyújtott bevallásokban utólag is érvényesíthető volt a mikro-, kis- és középvállalkozásnak járó az 1 %-os mértékkel történő "adófelezés", ha és amennyiben, ezt bevallásban jelölték.

A kieső önkormányzati bevételeket a Kormány – elszámolási kötelezettség mellett - 2021., valamint 2022. években is a 25.000 fő alatti települések esetében kompenzálta, nagyobb önkormányzatok esetében pedig egyenként tekintette át a pénzügyi helyzetet.

Bonyhád Város Önkormányzata az adónem bevételi tervét együttesen 650.000.000.- Ft hagyta jóvá, melyből 530.000.000.- Ft-ot saját bevételként, míg 120.000.000.- Ft-ot központi kiegészítésként tervezett meg.

A saját bevételként érkezett összeg – figyelemmel arra, hogy a vállalkozások egy része a rendelkezésére álló adó felezési lehetőséggel a 2022. május 31-i határidőben élt – a tervezett alatt maradt, míg a központi forrás az eredetileg tervezett összeget meghaladta.

Központi kiegészítésként 2022. évre vonatkozó előlegként 122.592.247.- Ft érkezett. Emellett a 2021. évi kieső bevételek elszámolásaként további 58.456.835.- Ft érkezett.

A két forrásból tervezett együttes összeg 650.000.000.- Ft, míg a realizált bevételek 685.177.675.- Ft-ot képeztek.

Az egyéb adónemek esetében a bevételek megosztására, átengedésére vonatkozó szabályait Magyarország 2022. évi központi költségvetéséről szóló 2021. évi XC. törvény 40. §-a tartalmazza.

A **termőföld bérbeadásából származó jövedelemadó** esetében egyre többen élnek a tartós, 5 éves bérbeadás lehetőségével, az ennél rövidebb idejű bérbeadások utáni adó képezi az önkormányzatok bevételét.

A **talajterhelési díjat** annak az ingatlan-tulajdonosnak/kibocsátónak kell fizetni, aki a műszakilag rendelkezésre álló közcsatornára nem köt rá, és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést - ideértve a szennyvíztározót is - alkalmaz. A díj fizetésére vonatkozó helyi szabályozást a 11/2004. (VIII. 27.) rendelet tartalmazza. A bevételek nagyságrendje a rákötések számának emelkedésének arányában évek óta csökken.

Az **egyéb bevételek** összege az éves pótlékokat, bírságokat tartalmazza, amely a tervezett összeget meghaladta.

**III. Az adóigazgatási munka személyi háttere, tárgyi feltételek**

A jegyző feladat- és hatáskörét a Közös Önkormányzati Hivatal szervezetén belül a pénzügyi osztály részeként működő adócsoport apparátusának munkáján keresztül gyakorolja.

A csoport dolgozóinak létszáma 5 fő, akik közül 3 fő felsőfokú, 2 fő középfokú végzettségű. Az adócsoport Bonyhád Város Önkormányzata adóigazgatási feladatai mellett az év során ellátta a közös hivatalhoz tartozó 7 település adóigazgatási feladatait is. A településeken végzett adóigazgatási munkáról, a pénzügyi adatokról az érintett képviselő-testületek részére külön-külön előterjesztés készül.

A dolgozók megfelelő tapasztalattal, felkészültséggel, szükséges végzettséggel, valamint köztisztviselői alap- és szakvizsgával rendelkeznek. A munkavégzés tárgyi feltételei is biztosítottak.

Az adónyilvántartások vezetése, a munkafolyamatok 2018.március 23-tól az ASP (Application Service Providing) adó szakrendszerével történik, mely szoros kapcsolatban áll az ASP iratkezelő szakrendszerével.

2018. január 1. napjától a 2015. évi CCXXII. törvény alapján kötelező a társhatóságokkal és vállalkozókkal az elektronikus kapcsolattartás. A nehézségek után mára elmondható az, hogy a vállalkozások a megváltozott körülményekhez alkalmazkodtak, adókapcsolataikat szinte teljeskörűen elektronikusan rendezik.

Az adózóknak több lehetőségük is volt az elektronikus ügyintézésre.

Az önkormányzat honlapján található e-ügyintézés/e-önkormányzati portál lehetőséget biztosít erre. Ez az ASP rendszer országos szintű egységes nyomtatvány kitöltő rendszere, amely településenként tartalmazza az – az adott településre vonatkozó adómértékekkel, adókedvezményekkel megszemélyesített – összes adó nyomtatványt.

Az iparűzési adóbevallásra kötelezett adózók a Nemzeti Adó és Vámhivatalon keresztül kötelesek benyújtani a helyi iparűzési adó bevallásaikat az általános nyomtatványkitöltő program segítségével.

Emellett rendelkezésre áll még az úgynevezett "e-papír", amely szintén elektronikus küldést biztosít azoknak az ügyfeleknek, akik pdf. formátumú kérelmet, nyomtatványt vagy bevallást szeretnének küldeni.

Ügyfeleink tájékozódását segíti a Magyar Államkincstár honlapján elérhető, általa üzemeltetett rendszer, amelyen valamennyi település helyi adóira vonatkozó szabályozás megtalálható.

Fentiek mellett a város honlapján a helyi adókhoz tartozó előterjesztések, döntések, ügymenetleírások, valamint rendeletek is megtalálhatók voltak.

**IV. Az egyes adónemekre vonatkozó adatok**

1. **Magánszemélyek kommunális adója**

Kommunális adófizetési kötelezettség terheli az önkormányzat illetékességi területén magánszemély tulajdonában lévő lakást és a nem lakás céljára szolgáló épületet, épületrészt, valamint az önkormányzat illetékességi területén lévő telket.

Mentes a fentiek közül a garázs, gépjárműtároló, melléképület, melléképületrész, továbbá a telkek közül mind, ami nem belterületi építési telek.

Az adó mértéke lakás és egyéb nem lakás céljára szolgáló épület esetében (kivéve pince, présház, gazdasági épület) 10.000,-Ft, pince, présház, gazdasági épület és telek esetében 8.000,-Ft.

A helyi adóról szóló 1990. évi C. törvény meghatározza az alkalmazható maximális adómértéket, amely a magánszemélyek kommunális adója tekintetében az alábbiak szerint alakult:

 törvény szerinti maximum valorizált maximum

2022. év 17.000.-.Ft 32.216.- Ft

A valorizált maximum a törvényben meghatározott felső adómérték korrigálva az előző évek inflációs adatával. (A KSH által közzétett adatok alapján a fogyasztói árszínvonal-változás 2022. évben 3,3 %-kal magasabb volt, mint az előző évben.)

Az adómentességre vonatkozó szabályok, amelyeket a helyi rendeletben rögzítettük, 2022. évben sem változtak.

A mentességi határ a mindenkori nyugdíjminimum összegétől függ, amely 2008. január 1. napjától nem változott, ennek összege 28.500,-Ft.

Mentes a lakásra kivetett helyi adó alól az a magánszemély:

a.) aki esetében a közös háztartásban együtt élő családtagok nettó jövedelme egy főre vetítve nem haladja meg a mindenkori nyugdíjminimum 160 %-át.

b.) az az egyedülálló, akinek nettó jövedelme nem haladja meg a mindenkori nyugdíjminimum 230 %-át.

 c.) az a 70 éven felüli egyedülálló, akinek havi jövedelme nem éri el a mindenkori nyugdíjminimum 300 %-át.

d.) azok a 70 éven felüli együtt élők (házastársak, élettársak), akiknek a havi jövedelme egy főre vetítve nem éri el a nyugdíjminimum 180 %-át. E kedvezmény akkor is megilleti a magánszemélyeket, ha már egyikük 70 éven felüli.

2022. évben 5120 adózó fizetett 5862 adótárgy után. Az éves bruttó kivetés 57.737.166,- Ft volt, a befizetett adó pedig 57.979.420,- Ft. A többlet befizetés előző évi hátralékból adódik.

|  |  |
| --- | --- |
| Megnevezés |  2022. év |
| Adóalanyok száma | 5.120 fő |
| Adótárgyak száma |  5.862 db |
| Éves bruttó kivetés | 57.737.166,- Ft |
| Befizetett adó | 57.979.420,- Ft |

Az 5.862 adótárgyból 5.568 a lakás, amely tartalmazza az önkormányzati bérlakásokat is, 270 az egyéb nem lakás céljára szolgáló építmény (üzlet, műhely, zártkerti gazdasági épület) és 24 az építési telek.

2022. évben 35 adózó kért mentességet a rendeletben foglalt mentességi feltételek alapján. A benyújtott kérelmek alapján 350.000.- Ft kommunális adót töröltünk, amely közvetett támogatásnak minősül.

1. **Idegenforgalmi adó**

Az idegenforgalmi adó mértéke a beszámolási időszakban személyenként és vendégéjszakánként 300.- Ft volt.

A Htv. ebben az esetben is lehetővé teszi a törvényi maximumnál magasabb adómérték alkalmazását. A KSH által közzétett inflációs adatok figyelembevételével 2022. évben a felső határ 568.- Ft/fő/vendégéjszaka volt.

2022. évben 4 adóalany volt idegenforgalmi adófizetésére kötelezett.

2022. évre a kereskedelmi szálláshely üzemeltetők által a településre bevallott vendégéjszakák száma 9892 volt, ebből törvényi mentes 991. Ennek megfelelően előírásra került 2.670.300.- Ft adókötelezettség. A befolyt idegenforgalmi adóbevétel 3.089.700,-Ft. A többletbevétel előző évi hátralék megfizetéséből ered.

1. **Helyi iparűzési adó**

A helyi iparűzési adóból származó bevétel tervezése mindig bizonytalan, mert a vállalkozások önkormányzatra jutó adóalapja – a nettó árbevétel, az árbevételt csökkentő és növelő tényezők változása, valamint a megosztás technikájának megválasztása miatt – nehezen prognosztizálható. Ennek pontosabb tervezéséhez az ASP programból sem állítható elő, szűrhető le pontos adat.

A helyi iparűzési adó mértéke a beszámolási időszakban továbbra is a törvényi maximum, 2 %. Az iparűzési adóalap kiszámítása az előző időszakhoz képest nem változott.

Az előző évhez hasonlóan 2022. évre is lehetőség volt a 639/2020 (XII.22.) Korm. rendelet alapján a mikró-, kis- és középvállalkozások esetében az iparűzési adó mértékének 1% -ra történő csökkentésére.

A kedvezmény érvényesítésének egyik módja volt, hogy az érintettek a rendeletben foglaltak alapján, 2022. február 25-ig nyilatkozatot tettek a székhely vagy telephely szerinti önkormányzati adóhatóságok felé. A 2021. évben benyújtott nyilatkozatok – amelyek száma 1117 volt – 2022. évre is biztosították az adózók számára a márciusi előleg 1 %-kal történő meghatározását. Ezen felül még további 217 nyilatkozat érkezett, amelyek feldolgozása megtörtént.

A jogosultaknak a 2022. márciusi adóelőleg összegét az önkormányzati adóhatóság hivatalból, határozathozatal nélkül 50%-kal csökkentette. A szeptemberi előlegek pedig- a 2021. évi bevallások feldolgozásakor – 1%-os adómértékkel kerültek meghatározásra.

A nyilatkozattétel alól mentesültek a KATA-s adózók. Részükre az önkormányzati adóhatóság hivatalból, a 2022-es kivetés során állapította meg a kedvezményes adót, melynek éves összege 25.000,-Ft volt.

A kedvezmény igénybevételének másik módja, hogy az adózó utólag a 2022. évre benyújtott iparűzési adóbevallásában – amelynek benyújtási határideje 2023. május 31. – érvényesíti a kedvezményt.

Az önkormányzatok a vállalkozásoknak nyújtott kedvezmények által kiesett bevételt költségvetési támogatásként kapták meg.

Állandó és ideiglenes jellegű iparűzési adót fizető vállalkozások megoszlása a beszámolási időszakban:

|  |  |
| --- | --- |
| **Megnevezés**  | **2022. évi** |
| **Állandó iparűzési adót fizető vállalkozó** |  |
| - egyéni vállalkozás | 1150 |
| - társas vállalkozás | 721 |
| Összesen | 1.871 |
| - ebből őstermelő, családi gazdálkodó | 169 |
| Bevallott adó  | 520.165.741,- Ft |
| Befizetett adó  |  504.128.593.- Ft |

2022. adóévben 520.165.741.- Ft iparűzési adót írtunk elő. Az adózók 504.128.593.- Ft-ot fizettek be. A bevallott és a befizetett adó közti különbözet abból adódik, hogy a túlfizetés állomány az előző adóévhez képest csökkent, mert az adózók jelentős összegű túlfizetést igényeltek vissza.

A mikró-, kis- és középvállalkozások iparűzési adójának 1% -ra történő csökkentése miatt 2022. évben kapott támogatás összege 181.049.082,-Ft volt, amellyel együtt összesen 685.177.675,-Ft iparűzési adóbevétel realizálódott.

Az adónem bevételeinek alakulását az elmúlt években az alábbi ábra szemlélteti:

 adatok ezer Ft-ban



|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |

1. **Gépjárműadó**

2021. január 1-jétől a gépjárművek adóztatásával kapcsolatos feladatok az önkormányzati adóhatóságoktól a Nemzeti Adó és –Vámhivatal hatáskörébe kerültek. Ez a változás azt jelenti, hogy 2021-től az adózók a gépjárműadó határozatokat, a befizetésekhez szükséges csekkeket a NAV-tól kapják és a NAV által meghatározott gépjárműadó beszedési számlára kell az adót megfizetni.

Gépjárműadóval kapcsolatban az önkormányzat feladatai 2022. évben:

- A 2021. évet megelőzően keletkezett gépjárműadó beszedése, végrehajtása, az adózói túlfizetések adószámlák közötti átvezetése vagy adózók részére történő visszautalása.

- A 2022. évben tévesen, a NAV gépjárműadó számla helyett önkormányzati számlára befizetett gépjárműadóról értesítés küldése az adózók részére és kérelem alapján visszautalása az adózóknak.

- A Magyar Államkincstár részére évente egy alkalommal, a következő év január 15-ig adatszolgáltatás a befolyt és átutalt összegekről ellenőrzés céljából.

2020. évtől kezdődően már a beszedett gépjárműadó negyven százaléka nem illeti meg az önkormányzatokat, a beszedett adó teljes összege a központi költségvetés bevételét képezi. Ezért 2022-ben önkormányzatnak nem képződött gépjárműadó bevétele.

2022. évben. a befizetett és beszedett gépjárműadó hátralékokból és más adószámlákról a gépjárműadó számlára átvezetett túlfizetésekből származó bevételek és az ebből rendezett kötelezettségek az alábbiak szerint alakultak:

|  |  |
| --- | --- |
|  | 2022. év |
| Gépjárműadó számla nyitó egyenlege | 220.944,-Ft |
| Befizetésből származó bevétel | 226.771,-Ft |
| Átvezetésből származó bevétel | 632.570,-Ft |
| Költségvetéstől visszakapott összeg | 231.769.- Ft |
| Összesen: | 1.312.054.-Ft |
| Túlfizetés kiutalása adózónak | 570.450.-Ft |
| Túlfizetés átvezetése más adó számlákra | 575.561.-Ft |
| Visszautalás saját költségvetési számlára | 143.569,-Ft |
| Utalás a központi költségvetési számlára | 22.474,-Ft |
| Összesen: | 1.312.054,-Ft |

Ahhoz, hogy valamennyi kötelezettséget rendezni tudjuk, a bevételek mellett szükség volt a saját költségvetéstől visszaigénylésre. Ennek az összegnek a kompenzálása a Magyar Államkincstár részéről megtörtént.

1. **Termőföld bérbeadásból származó jövedelem utáni SZJA**

Adóztatása az adózás rendjéről szóló törvény és a személyi jövedelemadóról szóló törvény alapján történik, szabályai e beszámolási időszakban nem változtak. Az adó mértéke 2016. évtől 15 %.

A földbérbeadásból származó jövedelemadóból az önkormányzatnak bevétele már alig realizálódik, mivel az SZJA törvény 1. számú melléklet 9.4. pontja alapján mentes az adó alól a termőföld-bérbeadásból származó bevétel, ha a földtulajdonos a haszonbérleti szerződést legalább 5 évre, vagy azt meghaladó időtartamra köti.

A földtulajdonosok élnek ezzel a lehetőséggel, ezáltal az önkormányzat ilyen jellegű adóbevétele évről-évre csökken.

A termőföld bérbeadásból származó jövedelem utáni SZJA:

2022-ben a bruttó előírás 66.343,-Ft, a befizetés 66.343,-Ft volt.

1. **Talajterhelési díj**

Talajterhelés díj szabályai az előző időszakhoz képest nem változtak, díjfizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá, és a helyi vízgazdálkodási hatósági engedélyezés alapján szennyvízelhelyezést alkalmaz. Az adó mértéke 2012. február 1-től 1200,-Ft/m³ (szorozva a területérzékenységi szorzóval, amely Bonyhád város illetékességi területén 1,5).

2022. évben 19 adózó nyújtott be bevallást, a bruttó előírás 864.000.-Ft, a tényleges befizetés 651.900.-Ft.

A helyi rendelet értelmében az adózók mentességre jogosultak abban az esetben, ha jövedelmi viszonyaik megfelelnek a rendeletben foglaltaknak. Ugyanazok a szabályok érvényesek, mint a magánszemélyek kommunális adójában.

2022. évben 3 adózó élt a mentesség kérésének lehetőségével, ebből 1 fő a rendelet alapján volt jogosult a mentességre, 2 fő méltányossági kérelmet nyújtott be. Összesen 340.200.- Ft erejéig mentesítettük az ügyfeleket a talajterhelési díj megfizetése alól.

1. **Idegen bevételek**

Az adók módjára behajtandó köztartozások csoportjába azok az ügyek tartoznak, amelyek behajtása az önkormányzat feladata, de a beszedett összeg a kimutató szervet illeti meg. Ebbe a körbe tartoznak elővezetési költségek és azok a szabálysértések, melyeket jogszabály szerint nem lehet átváltoztatni közmunkára.

2022-ben összesen 296 ilyen típusú ügyünk volt, 223 korábbi évekről áthúzódó ügy (elévülés idő 4,5 év), amelyből 395.925,-Ft folyt be.

**8. Késedelmi pótlék, részletfizetés**

**Késedelmi pótlék** mértéke a mindenkori jegybanki alapkamat 5 százalékponttal növelve.

A jegybanki alapkamat változásai a beszámolási időszakban:

- 2022. január 1-én 2,40 %

- 2022. december 31-én 13,00 %

A késedelmes fizetések miatt 2022. évben összesen 3.098.540,- Ft pótlékot írtunk elő, ebből befizetésre került 1.990.089,- Ft.

Az adózóknak lehetőségük van arra, hogy amennyiben adófizetési kötelezettségüket határidőre nem tudják teljesíteni, pótlékmentes fizetési halasztást vagy **részletfizetést** kérjenek. Továbbá lehetőség van arra is, hogy az adóhatóság a magánszemély kérelme alapján mérsékelje, illetve elengedje az adó-, valamint pótléktartozást, ha annak megfizetése súlyosan veszélyezteti az adózó, illetve a vele együtt élő közeli hozzátartozók megélhetését. A vállalkozók esetében az adóhatóság a pótlék- és bírságtartozást mérsékelheti vagy elengedheti, ha annak megfizetése a vállalkozási tevékenységet ellehetetlenítené.

Egyes esetekben a pótlékelengedést az adóhatóság feltételhez köti, mint például a fennálló adótartozás megfizetéséhez.

2022. évben pótléktartozás elengedésére irányuló kérelem nem volt.

Egy részletfizetési kérelem volt helyi iparűzési adó megfizetésére, amely engedélyezésre került.

Emellett 2 adózó élt kommunális adóhátralék megfizetésében az automatikus részletfizetés lehetőségével.

Automatikus részletfizetésre azok természetes személyek jogosultak, akiknek az adótartozása nem haladja meg az 1.000.000 forintot. Ezen adózók kérelmére az önkormányzati adóhatóság naptári évente egy alkalommal, legfeljebb 12 hónapos futamidőre, pótlékmentes részletfizetést engedélyezhet az adózó jövedelmi és vagyoni viszonyainak vizsgálata nélkül.

Fizetési halasztásra irányuló kérelem nem volt.

**V. Egyéb adóigazgatási feladatok**

2022. évben adóügyekben az **iktatott ügyiratok** száma 17.039 volt. Mivel a nyolc település iktatását egy iktatórendszer kezeli, ezért a fenti szám a közös hivatalhoz tartozó települések iratait is tartalmazza.

**Határozat**hozatalra 928 esetben került sor, ebből 213 az **adó- és értékbizonyítvány**, amelyek részben hagyatéki ügyintézés céljára, részben kérelemre hitelfelvételhez, illetve végrehajtó megkeresésére készültek. A határozatok ellen fellebbezés nem volt.

**Hatósági bizonyítvány** kiállítására 105 esetben került sor. Bíróságok megkeresésére 15 vagyoni bizonyítványt, adózók kérelmére – pályázat, illetve hitel ügyintézés céljára – 90 **adóigazolást** állítottunk ki.

Az **adóhátralékok behajtására** novembertől került sor.

Az adóhatóság a végrehajtási eljárás során az adóhatóság által foganatosítható végrehajtási eljárásokról szóló 2017. évi CLIII. törvény és a bírósági végrehajtásról szóló 1994. évi LIII. törvény szabályai szerint jár el.

A korábbi évek gyakorlatának megfelelően általában fizetési felszólítással indítjuk az eljárást.

Amennyiben ez eredménytelenül végződik, a végrehajtás alábbi lehetőségeit alkalmazzuk:

- azonnali beszedési megbízás

- letiltás munkabérből, nyugdíjból

A végrehajtáshoz szükséges adatokat, munkahelyi adatokat és a bankszámlaszámokat társhatóságoktól, illetve pénzintézetektől szerezzük be. Ez továbbra is jelentős adminisztrációval jár, és viszonylag hosszú időt vesz igénybe.

2022. évben 655 felszólítást küldtünk ki a hátralékosoknak, majd végrehajtási cselekményként az alábbiakat kezdeményeztük: 308 inkasszót nyújtottunk be az adózók bankszámláira. A munkabérre, illetve nyugdíjra beadott letiltások száma 2 db volt.

Ennek eredményeként a hátralékok összege 31 millió forinttal csökkent.

2022.12.31-én fennálló hátralékállomány 16.868.524.-Ft. Ez az összeg nem tartalmazza a még fennálló gépjárműadó hátralékot, illetve az idegen helyről kimutatott köztartozások összegét, mert ezek nem képezik az önkormányzat bevételét.

A hátralékállományból a behajthatatlan tartozás összege 7.133.519.-Ft. Behajthatatlan tartozások a megszűnt, felszámolt vállalkozások által meg nem fizetett adóhátralékok összege.

Hátralékok állománya adónemenként az alábbi:

|  |  |  |  |
| --- | --- | --- | --- |
| Megnevezés | Előírás 2022. évreFt-ban | Hátralék összegeFt-ban | Hátralék mértéke az éves előíráshoz %-ban |
| Magánszemélyek kommunális adója | 57.737.166.- | 3.508.571.- | 6,08 |
| Helyi iparűzési adó | 520.165.741.- | 9.079.594.- | 1,75 |
| Idegenforgalmi adó | 0.- | 0.- |  |
| Termőföld bérbeadás SZJA | 66.343.- | 0.- |  |
| Talajterhelési díj | 864.000.- | 52.200.- | 6,04 |
| Bírság | 1.555.- | 1.009.- | 64,88 |
| Pótlék | 3.098.540.- | 4.227.150.- | 136,42 |
| Összesen | 581.933.345.- | 16.868.524.- | 2,90 |

Az ASP adó program az ÖNKADO programhoz képest nagyon sok lehetőséget biztosít a különböző lekérdezésekhez, de a használata körülményesebb, a napi feladatok – bevallások feldolgozása – több időt igényel.

Az ügyfelek személyes adatai alapján lehetőség van adóazonosító, illetve lakcím lekérdezésre, amely nagymértékben segíti a munkánkat.

**Tisztelt Képviselő-testület!**

Kérem, hogy az adóigazgatási feladatok ellátásáról, az adórendeletek áttekintéséről szóló beszámolót megvitatás után elfogadni szíveskedjenek.

**Határozati javaslat:**

Bonyhád Város Önkormányzati Képviselő-testülete a helyi önkormányzatok és szerveik, a köztársasági megbízottak, valamint az egyes centrális alárendeltségű szervek feladat-és hatásköreiről szóló 1991. évi XX. törvény 138. § (3) bekezdés g) pont felhatalmazása alapján Bonyhád Város Önkormányzatának 2022. évre szóló adóbeszámolóját jóváhagyja és felkéri a jegyzőt a beszámoló közzétételére lakossági tájékoztatás céljából.

Határidő: 2023. március 31.

Felelős: Fauszt Józsefné pénzügyi osztályvezető

Bonyhád, 2023. március 23

 Fauszt Józsefné

 pénzügyi osztályvezető